ملي امنیت وايي د کندهار عینو مېنه کې د لوی برید مخه نیولې
د افغانستان د ملي امنیت لوی ریاست وايي چې ځانګړو ځواکونو يې د کندهار په عینو مېنه کې د یوه لوی برید مخه نیولې او ۱۱ تنه يې نیولي دي.
ملي امنیت ویلي چې په نیول شوو کسانو کې دوه تنه یې انتحاري برید کوونکي‌و. د چهارشنبې په ورځ د «مرغومې پر ۱۹مه» ملي امنیت د لوی ریاست له لوري په خپره شوې خبرپاڼه کې ويل شوي چې دغه عملیات تېره شپه په عینو مېنه کې له کابل څخه لېږل شوي د ملي امنیت ځانګړو ځواکونو تر سره کړي. په خبر پاڼه کې ويل شوي چې نیول شوو کسانو د وسله والو طالبانو د مشرۍ په لارښوونه په شاه ولیکوټ، ژړۍ، میوند او کندهار ښار کې پر امنیتي پوستو، اکمالاتي‌ قطارونو او ملکي‌ اهدافو باندې حملې تر سره کولې. د کندهار د پوليسو یوه لوړ پوړي مقام د نوم نه ښودلو په شرط امریکا غږ اشنا راډیو ته وويل چې د ملي امنیت خاصو ځواکونو له کابل څخه دغه عملیات پلان کړي وو. سرچینه زیاته وي چې د کندهار ځايي امنیتي ادارې یوازي دومره په جریان کې وې چې په عینو مېنه کې د ملي امنیت خاص قطعات عملیات لري او دوی پکښې هېڅ ونډه نه‌لرل. منبع وايي چې یوه اونۍ وړاندې په‌دې اړه استخباراتي معلومات وو چې د دولت وسله وال مخالفین په‌دې هڅه کې دي چې په عینو مېنه کې یو لوی برید تر سره کړي. د کندهار د والي ویاند عزیز احمد عزیز پېښه تائیده وي خو زیاته وي چې په‌دې اړه ټول معلومات د ملي امنیت له عمومي ریاست سره دي. عینو مېنه کندهار ښار په یوولسمه حوزه کې موقعیت لري چې امنیت يې تر ډيره پوري د پوليسو له لوري ساتل شوی. نوموړی ښار ګوټی د جنوب په سطحه یوه پرمختللی او عصري ځای بلل کېږي چې د اوسیدو د کورونو تر څنګ عصري مارکېټونه، ځيني دولتي ودانۍ او تفریحي ځایونه يې خاص شهرت لري. وسله والو طالبانو تر دا مهاله په دې اړه څه نه دي ویلي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي